sigillografi
Sigillografi er videnskaben om segl.
Ud over at være en særlig kunsthistorisk og antikvarisk beskæftigelse er sigillografi en historisk hjælpedisciplin nærtbeslægtet med heraldik, diplomatik og epigrafik. Den overvejende del af den sigillografiske forskning behandler middelalderen, hvor seglvæsenet havde sin storhedstid.
Jean Mabillon behandlede segl i sin De re diplomatica (1681), men som den egentlige grundlægger af sigillografien regnes Johann Michael Heineccius (1674-1722) med værket De veteribus germanorum aliarumque nationum sigillis (1709). I Danmark begyndte den sigillografiske forskning i midten af 1700-tallet. Efter at de fleste europæiske lande har publiceret værker med gengivelser af de middelalderlige segl, har sigillografernes interesse i nogen grad bevæget sig over i mere kultur- og socialhistorisk retning.